62015TJ0405_RES
Дело T‑405/15
Fulmen
срещу
Съвет на Европейския съюз
Решение на Общия съд (първи състав) от 2 юли 2019 година
„Извъндоговорна отговорност — Обща външна политика и политика на сигурност — Ограничителни мерки срещу Ислямска република Иран — Замразяване на средства — Поправяне на вредата, която се твърди, че е претърпяна от включването и запазването на наименованието на ищеца в списъци на лица и образувания, спрямо които се прилагат ограничителни мерки — Имуществени вреди — Неимуществени вреди“
Обща външна политика и политика на сигурност — Компетентност на съда на Съюза — Иск за обезщетение с предмет поправяне на вредата, която се твърди, че е претърпяна поради погрешното вписване на ищеца в списък на лица, спрямо които се прилагат ограничителни мерки — Изключване — Иск за обезщетение с предмет поправяне на вредата, която се твърди, че е претърпяна поради налагането на ограничителни мерки на ищеца — Включване
(член 24, параграф 1 и член 40 ДЕС; членове 215, 268 и 275 и член 291, параграф 2 ДФЕС; решения 2010/413/ОВППС и 2010/644/ОВППС на Съвета; регламенти № 668/2010 и № 961/2010 на Съвета)
(вж. т. 45, 46 и 50)
Обща външна политика и политика на сигурност — Ограничителни мерки срещу Иран — Замразяване на средства на лица, образувания или структури, участващи във или подкрепящи разпространението на ядрено оръжие — Правомощие на Съвета да прибегне във връзка с ограничителни мерки, основани на член 215 ДФЕС, до предвидената в член 291, параграф 2 ДФЕС процедура
(член 215 и член 291, параграф 2 ДФЕС)
(вж. т. 47)
Извъндоговорна отговорност — Условия — Незаконосъобразност — Вреда — Причинно-следствена връзка — Кумулативни условия — Липса на едно от условията — Отхвърляне на иска за обезщетение в неговата цялост
(член 340, втора алинея ДФЕС)
(вж. т. 51 и 54)
Извъндоговорна отговорност — Условия — Достатъчно съществено нарушение на правна норма, с която се предоставят права на частноправните субекти — Правна норма, с която се предоставят права на частноправните субекти — Понятие
(член 340, втора алинея ДФЕС; решения 2010/413/ОВППС и 2010/644/ОВППС на Съвета; регламенти № 668/2010 и № 961/2010 на Съвета)
(вж. т. 63—65)
Жалба за отмяна — Основания — Злоупотреба с власт — Понятие
(вж. т. 73)
Обща външна политика и политика на сигурност — Ограничителни мерки срещу Иран — Замразяване на средства на лица, образувания или структури, участващи във или подкрепящи разпространението на ядрено оръжие — Ограничение на правото на собственост и на правото на свободно упражняване на икономическа дейност — Допустимост — Нарушение на принципа на пропорционалност — Липса — Прилагане на тази съдебна практика към свободата на стопанска инициатива
(членове 16 и 17 от Хартата на основните права на Европейския съюз; решения 2010/413/ОВППС и 2010/644/ОВППС на Съвета; регламенти № 668/2010 и № 961/2010 на Съвета)
(вж. т. 80—82)
Извъндоговорна отговорност — Условия — Незаконосъобразност — Вреда — Причинно-следствена връзка — Отговорност за включването на името или наименованието на ищеца в списъци на лица и образувания, на които са наложени ограничителни мерки — Тежест на доказване
(член 268 ДФЕС; решения 2010/413/ОВППС и 2010/644/ОВППС на Съвета; регламенти № 668/2010 и № 961/2010 на Съвета)
(вж. т. 90—92)
Съдебно производство — Доказване — Писмено доказателство — Доказателствена стойност — Преценка на съда на Съюза — Критерии
(вж. т. 98—101)
Извъндоговорна отговорност — Вреда — Вреда, подлежаща на обезщетяване — Неимуществена вреда, причинена с публикуването в Официален вестник на ограничителни мерки, увреждащи репутацията на образуванието, за което се отнасят тези мерки — Включване
(член 340, втора алинея ДФЕС; решения 2010/413/ОВППС и 2010/644/ОВППС на Съвета; регламенти № 668/2010 и № 961/2010 на Съвета)
(вж. т. 184—186)
Извъндоговорна отговорност — Условия — Действителна и сигурна вреда — Тежест на доказване
(член 340, втора алинея ДФЕС)
(вж. т. 188)
Извъндоговорна отговорност — Условия — Действителна и сигурна вреда, причинена от незаконосъобразен акт —Неимуществена вреда, причинена с приемането и оставянето в сила на ограничителните мерки — Отмяна на обжалвания акт, която не осигурява адекватното поправяне на неимуществената вреда — Запазване на включването след отменително решение на Общия съд — Тежест на констатираната от Общия съд незаконосъобразност — Липса на доказателства — Необходим преглед на обосноваността на мерките от техния автор
(член 340, втора алинея ДФЕС; решения 2010/413/ОВППС и 2010/644/ОВППС на Съвета; регламенти № 668/2010 и № 961/2010 на Съвета)
(вж. т. 189, 193—202)
Резюме
С решения от 2 юли 2019 г., Fulmen/Съвет (T‑405/15) и Mahmoudian/Съвет (T‑406/15) Общият съд уважава предявения от дружество Fulmen иск за обезщетение за неимуществените вреди, понесени вследствие от приемането от Съвета на четири акта относно ограничителни мерки срещу Иран (
1
) (дело T‑405/15), както и предявения от г‑н Mahmoudian иск за обезщетение за неимуществените вреди, понесени в резултат на приемането на същите актове (дело T‑406/15). С тези актове (наричани по-нататък „спорните актове“) имената на тези двама ищци са били включени и запазени в списъците на лицата и образуванията, спрямо които се прилагат посочените ограничителни мерки. Общият съд констатира, че отмяната на спорните актове с предходно съдебно решение не е достатъчна, за да се поправят неимуществените вреди, понесени от ищците поради накърняването на тяхната репутация. Той постановява, че в случая след произнасянето на решението, с което Общият съд е отменил спорните актове, е било съвсем оправдано Съветът да провери дали ограничителните мерки срещу тях са обосновани, като се има предвид тежестта на констатираната незаконосъобразност, а именно липсата на доказателства.
Fulmen е иранско дружество, което извършва дейност по-специално в сектора на електрическото оборудване. Г‑н Mahmoudian пък е мажоритарен акционер и председател на управителния съвет на посоченото дружество. Спорът между двамата ищци и Съвета е част от поредица дела, отнасящи се до ограничителни мерки, приети в рамките на борбата срещу разпространението на ядрено оръжие в Иран. Спорните актове са отменени с решение на Общия съд от 21 март 2012 г., Fulmen и Mahmoudian/Съвет (
2
) в частите им, които се отнасят до ищците. С решение от 28 ноември 2013 г., Съвет/Fulmen и Mahmoudian (
3
) Съдът отхвърля жалбата на Съвета срещу решението на Общия съд от 21 март 2012 г., като постановява, че Съветът не е доказал, че ищците са участвали на обекта Qom/Fordoo (Иран), което е основанието за тяхното включване в списъка. Съобразявайки се със съдебното решение от 28 ноември 2013 г., с Регламент за изпълнение № 1361/2013 (
4
) Съветът заличава имената на ищците от списъците на лицата и образуванията, за които се прилагат ограничителни мерки.
В настоящия случай Общият съд постановява, че Съветът е допуснал достатъчно съществено нарушение на правна норма, с която се предоставят права на частноправен субект, като не е изпълнил задължението си да подкрепи с доказателства ограничителните мерки, приети съгласно член 215 ДФЕС и оспорени от лицата, за които се отнасят.
За да констатира, че отмяната на спорните актове не е достатъчна да поправи неимуществените вреди, понесени от ищците поради накърняването на репутацията им, Общият съд впрочем отбелязва, че включването на имената на ищците, което е можело във всеки момент да бъде оттеглено от Съвета, е останало в сила в продължение на почти три години и половина въпреки протестите на ищците, по-специално относно липсата на доказателства за твърденията срещу тях. В това отношение Общият съд постановява, че с оглед на тежестта на констатираното от Общия съд незаконосъобразно поведение в рамките на основан на правото съюз съответната институция е длъжна да извърши проверка на санкционираните от Общия съд преценки, дори и успоредно с обжалването.
Освен това Общият съд посочва, че с оглед на автономията спрямо спорните актове на американските мерки срещу дружество Fulmen Съюзът не може да се счита за отговорен за евентуална неимуществена вреда, която те са могли да причинят на ищеца. Въпреки това, пак с оглед на автономията на американските мерки, Съветът неправилно счита, че при оценката на размера на понесената от ищеца неимуществена вреда следва да се отчете фактът, че след отмяната на спорните актове американските мерки продължават да се прилагат по отношение на него.
Накрая, Общият съд счита, че що се отнася до неимуществената вреда, причинена по същество в резултат на стреса и чувството на тревога, унижение и вина, по-специално по отношение на близките на ищеца, тази вреда се различава от вредата, причинена в резултат на накърняването на доброто име и на репутацията на г‑н Mahmoudian. Всъщност твърдяната неимуществена вреда, която се отнася до засягането на социалния и семейния живот на ищеца със спорните актове, произтича за него като физическо лице по същество от влошаването на образа му в семейството, и дори в обществото, предвид внезапната му невъзможност да поддържа предишния си начин на живот поради замразяването на финансовите и икономическите му активи. Общият съд заключава, че приемането на спорните актове и запазването на името му в отнасящите се до него спорни списъци са причинили на ищеца подлежаща на обезщетяване неимуществена вреда.
(
1
)	Решение 2010/413/ОВППС от 26 юли 2010 година относно ограничителни мерки срещу Иран и за отмяна на Обща позиция 2007/140/ОВППС (ОВ L 195, 2010 г., стр. 39); Регламент за изпълнение (ЕС) № 668/2010 на Съвета от 26 юли 2010 година за прилагане на член 7, параграф 2 от Регламент (ЕО) № 423/2007 относно ограничителни мерки срещу Иран (ОВ L 195, 2010 г., стр. 25); Решение 2010/644/ОВППС на Съвета от 25 октомври 2010 година за изменение на Решение 2010/413/ОВППС относно ограничителни мерки срещу Иран и за отмяна на Обща позиция 2007/140/ОВППС (ОВ L 281 2010 г., стр. 81); Регламент (ЕС) № 961/2010 на Съвета от 25 октомври 2010 година относно ограничителни мерки срещу Иран и за отмяна на Регламент (ЕО) № 423/2007 (ОВ L 281, 2010 г., стр. 1).
(
2
)	Решение на Общия съд от 21 март 2012 г., Fulmen и Mahmoudian/Съвет (T‑439/10 и T‑440/10, EU:T:2012:142).
(
3
)	Решение на Съда от 28 ноември 2013 г., Съвет/Fulmen и Mahmoudian (C‑280/12 P, EU:C:2013:775).
(
4
)	Регламент за изпълнение (ЕС) № 1361/2013 на Съвета от 17 декември 2013 година за прилагане на Регламент (ЕС) № 267/2012 относно ограничителни мерки срещу Иран (ОВ L 343, 2013 г., стр. 7).